กสิกรเมินแบงก์เล็ก เล่นฟรีค่าธรรมเนียม
ธนาคารกสิกรไทยชี้ ลูกค้ารายย่อยไม่ไหลออก แม้คู่แข่งอัดแคมเปญฟรีค่าธรรมเนียมเอทีเอ็ม
6 ก.ค. 2558

ธนาคารกสิกรไทยชี้ ลูกค้ารายย่อยไม่ไหลออก แม้คู่แข่งอัดแคมเปญฟรีค่าธรรมเนียมเอทีเอ็ม
นายทวี ธีระสุนทรวงศ์ รองกรรมการผู้จัดการ ธนาคารกสิกรไทย เปิดเผยว่า การแข่งขันขยายฐานลูกค้ารายย่อยของธนาคารขนาดกลางและธนาคารขนาดเล็กที่ใช้กลยุทธ์ไม่เก็บค่าธรรมเนียมเอทีเอ็มกรณีข้ามธนาคาร ไม่มีผลกระทบต่อธนาคารมากนัก โดยยังไม่เห็นลูกค้าไหลออกย้ายไปใช้ธนาคารอื่นอย่างมีนัยสำคัญ
ทั้งนี้ ธนาคารเชื่อมั่นว่าลูกค้ารายย่อยพึงพอใจกับการใช้บริการของธนาคาร ที่มีความสะดวกและเข้าถึงได้ง่ายกว่า หากลูกค้าทำการศึกษาเงื่อนไขการเปิดบัญชีของธนาคารที่ใช้แคมเปญไม่เสียค่าธรรมเนียม จะพบว่าบางแห่งมีข้อจำกัดในการใช้บริการ เช่น มีจำกัดจำนวนครั้งในการกดเงินที่ไม่เสียค่าธรรมเนียม หรือบัญชีเงินฝากดังกล่าวจะไม่ได้รับดอกเบี้ย เป็นต้น
อย่างไรก็ตาม ยอมรับว่ารูปแบบการเว้นค่าธรรมเนียมสามารถจูงใจผู้บริโภคได้ และอาจมีบางส่วนที่ย้ายออกไปแต่ไม่มาก ส่วนใหญ่ลูกค้า 1 คนมักใช้บริการธนาคารมากกว่า 1 แห่งอยู่แล้ว
ปัจจุบันธนาคารกสิกรไทยยังคงมีลูกค้ารายย่อยใหม่เพิ่มขึ้นเฉลี่ยปีละ 1 ล้านราย รวมทุกผลิตภัณฑ์ ปริมาณธุรกรรมยังขยายตัวสูง